Gemini 8

Gemini 8 (oficiálne Gemini VIII) bol americký pilotovaný kozmický let, ktorý sa uskutočnil v dňoch 16. až 17. marca 1966 v rámci programu Gemini. Bol to šiesty pilotovaný let v rámci tohto programu, štrnásty americký a dvadsiatydruhý celkovo (vrátane letov X-15 vo výškach nad 100 kilometrov). Mal sériové označenie GLV-8 12563.

Posádka 
  Neil A. Armstrong (1), veliaci pilot
  David R. Scott (1), pilot

Záložná posádka 
  Charles „Pete“ Conrad, Jr., veliaci pilot
  Richard F. Gordon, Jr., pilot

Podporná posádka 
 R. Walter Cunningham (Cape CAPCOM)
 James A. Lovell, Jr. (Houston CAPCOM)

Priebeh letu 
Štart lode sa uskutočnil z mysu Kennedy na Floride zo štartovacej rampy LC-19. Posádku Gemini 8 tvorili astronauti Neil Armstrong a David Scott – misia mala trvať tri dni. Posádka počas štyroch obletov Zeme uskutočnila deväť riadiacich manévrov. Vo výške 285 – 298 km nad pobrežím Brazílie došlo k prvému fyzickému spojeniu dvoch kozmických telies na obežnej dráhe. Loď Gemini 8 sa spojila s bezpilotným raketovým stupňom Agena TV-8 (1966-019A).

V dôsledku poruchy na orientačnom systéme lodi Gemini (zasekol sa ventil v tryske č. 8) došlo k nekontrolovateľnému roztočeniu oboch telies. Po odpojení lode od stupňa Agena došlo k ešte rýchlejšej rotácii, ktorú sa posádke nakoniec podarilo zvládnuť. Riadiace stredisko v Houstone nariadilo predčasné ukončenie letu, pretože pri zastavení rotácie bolo vyčerpané príliš veľké množstvo paliva. Ďalšou plánovanou úlohou letu mal byť Scottov dvojhodinový výstup do vesmíru – musel byť zrušený. K prvému núdzovému pristátiu v americkej histórii kozmických letov došlo po 10 letových hodinách, 800 km juhovýchodne od ostrova Okinava. Za tri hodiny boli astronauti na palube lodi USS Leonard F. Mason.

Agena TV-8 bola navedená na vyššiu obežnú dráhu, kde bola využitá loďou Gemini 10.

Parametre misie

Spojenie s raketovým stupňom Agena 
16. marec 1966
 Spojenie: 22:14 UTC
 Odpojenie: ~22:45 UTC

Galéria

Literatúra 
 CODR, Milan. Sto hvězdných kapitánů. 1. vyd. Praha : Práce, 1982. 480 s. ISBN 24-033-82.

Iné projekty

Externé odkazy 
 Gemini 8 na stránkach spacefacts.de 
 Gemini 8 v Malej encyklopédii kozmonautiky 

Gemini 08
Kozmické lety s ľudskou posádkou
Kozmonautika v 1966